b'\n_START_ARTICLE_\nTroglav (album)\n_START_SECTION_\nOzadje\n_START_PARAGRAPH_\nMalo ve\xc4\x8d kot dva meseca po izidu predhodnjega albuma, Mrk, je skupina izdala pesem "Ljubljana", za katero so uporabili isti videospot kot pri singlu "Bejrut"._NEWLINE_V letu 2018 sta iz\xc5\xa1la singla "Le le" (ki na koncu ni bil vklju\xc4\x8den na album) in "Sedimenti", novembra pa je iz\xc5\xa1el videospot za pesem "27 kometov", s katero je skupina napovedala, da bo izdala tridelni album Troglav in napovedala koncert v Kinu \xc5\xa0i\xc5\xa1ka 14. decembra. Decembra so izdali \xc5\xa1e singl "Jiu Jitsu" z videospotom, ki ga je re\xc5\xbeiral Bonino Englaro._NEWLINE_Kljub temu da se album imenuje enako kot gora Troglav v Dinarskem gorovju v Bosni in Hercegovini, se naslov najverjetneje ne navezuje nanj. V intervjuju na radijski postaji Val 202 so povedali, se album imenuje po asociaciji na staroslovanskega boga Triglava._NEWLINE_Skupina je kot opombo na Bandcamp strani ob izidu vsakega dela napisala: \xc2\xbbSvet senc iz podalpskega podzemlja je \xc5\xa1e bolj kot v prvih dveh delih utopljen v trapersko procesiranih vokalnih linijah, ki nihajo med petjem, pripovedovanjem zgodb iz betonskih naselij, zaklinjanjem in rapom ter zna\xc4\x8dilnimi beati, v katerih so udarci bobnov posejani \xc5\xa1e bolj na redko kot v prej\xc5\xa1njih delih trilogije.\xc2\xab Ni znano, ali skupina s tem napoveduje, da bo to njen zadnji album, ali pa le tretji del trilogije Amphibios \xe2\x80\x93 Mrk \xe2\x80\x93 Troglav.\n_START_SECTION_\nNaslovnica\n_START_PARAGRAPH_\nNaslovnice treh EP-jev in albuma so v barvah slovenske zastave (imenovanih tudi panslovanske barve, saj se pojavljajo v zastavah ve\xc4\x8dine slovanskih narodov). Vsebujejo simbol najvi\xc5\xa1je slovenske gore Triglava, ki je prav tako sestavni element grba slovenske zastave._NEWLINE_V intervjuju je skupina povedala, da so naslovnice izbrali, ker so \xc5\xbeeleli nasprotovati trendu na sodobni umetni\xc5\xa1ki sceni, ko "vsi za\xc5\xbeigajo zastave" (s smotrom nasprotovanja nacionalizmu in patriotizmu). Povedali so: "Ni nujno, da si konzervativec, \xc4\x8de to sprejme\xc5\xa1 [...] \xc4\x8cim se odmakne\xc5\xa1 od tega, bojo takoj [drugi ljudje] definirali te simbole."_NEWLINE_Levanael je v intervjuju s portalom Odzven povedal, kako so se odlo\xc4\x8dili, kako razporediti pesmi med EP-je: "Imel sem kar nekaj razli\xc4\x8dic, a sem se na koncu odlo\xc4\x8dil, da grem po intuiciji barv: bela, rde\xc4\x8da, modra. Prvi del je tako izpadel svetlej\xc5\xa1i in nedol\xc5\xbeen, lahko bi rekli v izi  [sic]. Drugi del je rde\xc4\x8d, mo\xc4\x8dnej\xc5\xa1i, skoraj voja\xc5\xa1ki. Tretji pa je moder kot modrost."'